Diari Oficial de la Generalitat Valenciana


Sumari del DOGV 9103, del 09-06-2021 (2021/6311)

RESOLUCIÓ de 3 de juny de 2021, de la consellera de Justícia, Interior i Administració Pública, per la qual es constitueix un grup de treball per a l'estudi i la proposta de mesures per a la innovació en els processos de selecció del personal al servei de l'Administració de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9103

Data del DOGV
:   09-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6311


Data del document
:   03-06-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * administració regional
    * funció pública
    * legislació

RESOLUCIÓ de 3 de juny de 2021, de la consellera de Justícia, Interior i Administració Pública, per la qual es constitueix un grup de treball per a l'estudi i la proposta de mesures per a la innovació en els processos de selecció del personal al servei de l'Administració de la Generalitat. [2021/6311]  
Les societats contemporànies afronten en l'actualitat una sèrie de desafiaments, econòmics, tecnològics, socials, mediambientals i demogràfics sense precedents. En aquest context els poders públics han de posar en pràctica estratègies de gestió que asseguren les seues capacitats de governar un entorn complex. Per a això, comptar amb el talent adequat, atraure'l i seleccionar-lo mitjançant tècniques que permeten seleccionar les persones més idònies garantint la igualtat d'oportunitats es revela com un procés crític, estratègic.  
Com recorda l'Organització per a la Cooperació i el Desenvolupament Econòmic (OCDE), en la Recomanació sobre Lideratge i Capacitat en la Funció Pública, aprovada el gener de 2019, els servidors públics i els sistemes utilitzats per a la seua gestió com un component essencial de la governança pública, que repercuteix directament en la qualitat institucional i en el benestar dels ciutadans. Aquest plantejament és el seguit en la recentment promulgada Llei 4/2021, de 16 d'abril, de la Generalitat, de la funció pública valenciana, que busca proporcionar un servei públic professionalitzat, competent i íntegre creant per a això la nova Escola Valenciana d'Administració Pública, que permetrà definir polítiques conjuntes de selecció, formació i desenvolupament del capital humà de la Generalitat. Tot això en un context que presenciarà un acusat relleu generacional, derivat de la jubilació de les cohorts de professionals ingressats en els anys huitanta, circumstància que constitueix una oportunitat, tant per a incorporar nous perfils professionals com per a fer-ho amb encert.  
La selecció necessita ser repensada, no tant en el disseny legal sinó en les seues pràctiques de gestió. Processos administratius dilatats en el temps, tècniques de selecció merament memorístiques que no asseguren l'avaluació de destreses i competències crítiques per a l'acompliment laboral i temaris inacabables l'adequada preparació dels quals no totes les famílies poden afrontar, per no parlar d'uns òrgans de selecció integrats per persones que han de compatibilitzar la seua dedicació ocasional amb les seues pròpies ocupacions, són unes pràctiques que han de ser revisades si volem dissenyar un sistema d'accés a l'ocupació pública a l'altura del que demanda la societat valenciana del segle XXI.  
Per a aquesta finalitat, identificar els àmbits a millorar així com les mesures necessàries i, en el seu cas, els canvis normatius que es necessiten i sense perjudici dels mitjans propis amb què compta la Generalitat, resulta convenient incorporar coneixement expert, acadèmic i professional, tant intern com alié a la seua pròpia estructura, en el convenciment que les seues aportacions milloraran no sols la qualitat del diagnòstic, sinó de les innovacions que es proposen.  
El Decret 5/2019, de 6 de juny, del president de la Generalitat, pel qual es determinen el nombre i la denominació de les conselleries i les seues atribucions, estableix en l'article 6 les competències de la Conselleria de Justícia, Interior i Administració Pública, desplegades pel títol V del Decret 105/2019, de 5 de juliol, del Consell, concretades entre altres aspectes, en la millora de l'eficiència i eficàcia de l'Administració pública, en la simplificació administrativa, en la implementació de noves tècniques d'organització i d'instruments de treball i en les competències d'inspecció general de serveis i de la funció pública de l'Administració de la Generalitat, matèries ordenades finalment en el Decret 172/2020, de 30 d'octubre, del Consell, d'aprovació del Reglament orgànic i funcional de la mencionada conselleria i en l'Ordre 5/2021, de 19 de febrer, que el desenvolupa.  
De conformitat amb tot això, resolc:  
  
Primer. Creació i naturalesa  
Es constitueix una comissió per a l'estudi i proposta de les mesures necessàries per a la modificació del model de selecció que l'Administració de la Generalitat ha d'implementar per a l'adequada execució de les polítiques de personal que estableix la nova Llei de la funció pública.  
La comissió tindrà la naturalesa de grup de treball adscrit a la Conselleria de Justícia, Interior i Administració pública.  
  
Segon. Objecte  
La comissió té com a missió la identificació dels àmbits d'innovació de cara a configurar sistemes de selecció que, a més d'eficaces, àgils i transparents, garantisquen que se selecciona les persones idònies. Per a això, s'analitzaran els següents àmbits:  
- El disseny del procés selectiu i del tipus i contingut de les proves i programes a utilitzar en els processos selectius dels diferents cossos i escales.  
- La configuració dels òrgans selectius per a garantir una millor especialització i professionalització dels seus integrants.  
- El procediment administratiu de gestió en la seua dimensió d'agilitat procedimental i de millora de la transparència.  
La comissió, com a plasmació de la seua reflexió i estudi, presentarà una sèrie de propostes i/o mesures concretes de millora, i suggerirà, si escau, les modificacions normatives a escala reglamentària que, en l'àmbit de l'Administració de la Generalitat, facen possible la millora dels processos selectius.  
  
Tercer. Composició  
1. La comissió estarà composta pel president i pels i per les vocals següents:  
a) President: Miguel Sánchez Morón, catedràtic de Dret Administratiu de la Universitat d'Alcalá de Henares  
b) Coordinadora: María Belén Cardona Rubert, sotssecretària de la Conselleria de Justícia, Interior i Administració Pública  
c) Vocals:  
I. Antonio Peña Ferrando, subdirector general de Promoció Professional de la Conselleria de Justícia, Interior i Administració Pública.  
II. Icíar Pérez-Baroja Verde, subdirectora general de Relacions amb Altres Administracions, del Ministeri de Política Territorial i Funció Pública.  
III. José María Goerlich Peset, catedràtic del Dret del Treball i la Seguretat Social - Universitat de València - Estudi General.  
IV. Remedios Roqueta Buj, catedràtica del Dret del Treball i la Seguretat Social - Universitat de València - Estudi General.  
V. Mikel Gorriti Bontigui, responsable de Recursos Humans de la Direcció de Funció Pública del Govern Basc.  
VI. Virgínia Llosa Muñiz, sotssecretària de la Diputació de Palència i vocal de COSITAL.  
VII. J. Javier Cuenca Cervera, inspector general de Serveis de la Generalitat.  
VIII. Vicente Sarrión Montoro, cap del Servei de Selecció de la Conselleria de Justícia, Interior i Administració Pública.  
IX. Delia Cuenca Antolín, inspectora de Serveis de la Generalitat  
X. Amparo Mateu Cerdà, cap del Servei de Personal de l'Ajuntament de València  
2. El president del grup de treball podrà designar un secretari d'entre els vocals membres d'aquest.  
  
Quart. Règim de funcionament  
El president de la comissió disposarà el calendari de sessions, així com el sistema i mètode de treball que considere més adequat, i estarà facultat per a adoptar totes les decisions en el seu àmbit que considere adequades per a l'adequada realització de la missió de la comissió.  
El règim de funcionament de la comissió serà l'establit per als òrgans col·legiats en la Llei 40/2015, d'1 d'octubre, de règim jurídic del sector públic.  
  
Cinqué. Mitjans personals i materials de suport  
La Conselleria de Justícia, Interior i Administració Pública posarà a la disposició de la comissió els mitjans personals i materials necessaris per al bon funcionament d'aquesta.  
Les persones titulars de la Subdirecció General de Promoció Professional, de la Direcció General de Funció Pública i de la Inspecció General de Serveis, de manera específica, donaran suport tècnic i asseguraran l'assistència convenient a la comissió.  
Sisé. Efectes  
La present resolució farà efecte a partir del dia de la publicació en el Diari Oficial de la Generalitat Valenciana.  
  
València, 3 de juny de 2021.- La consellera de Justícia, Interior i Administració Pública: Gabriela Bravo Sanestanislao.